**DOM ZA STARIJE I NEMOĆNE OSOBE**

**ĐAKOVO**

P. Preradovića 2a

**I Z V J E Š Ć E**

**O RADU USTANOVE ZA 2022. GODINU**

ĐAKOVO, veljača 2023. godine

1. **PODACI O OSNIVANJU, REGISTRACIJI I DJELATNOSTI**

Dom za starije i nemoćne osobe Đakovo započeo je s radom 1978. godine.

Odlukom o prijenosu osnivačkih prava Ministarstvo rada i socijalne skrbi temeljem članka 36. Zakona o izmjenama i dopunama Zakona o socijalnoj skrbi («N.N.» broj 59/01) i Odlukom Vlade Republike Hrvatske od 20. prosinca 2001. godine, te rješenjem Trgovačkog suda u Osijeku izvršena je i promjena osnivača ustanove.

Spomenutim aktima osnivač više nije Republika Hrvatska već se osnivačka prava od 01.01.2002. godine prenose na Osječko-baranjsku županiju.

Zakonom o ustanovama postao je javnom ustanovom, a posluje kao neprofitan.

Djelatnost ustanove, kao javne ustanove socijalne skrbi, je da u okviru stalnog smještaja pruža usluge stanovanja, prehrane, održavanja osobne higijene, brige o zdravlju, njege, radne aktivnosti i korištenja slobodnog vremena, te pružanja usluga pomoći i njege u kući starijim i nemoćnim osobama.

Pored ove djelatnosti, Dom može obavljati i druge poslove u manjem opsegu, ako su one dio programa brige i skrbi korisnika i drugih osoba, ili služe racionalnijem obavljanju djelatnosti kao što su zakup, pranje rublja i slično.

Rad Doma u 2022. godini temeljio se na Zakonu o socijalnoj skrbi te je bio organiziran kroz dvije ustrojbene jedinice (odjela) i poslove pod izravnom ingerencijom ravnatelja/ice:

1. Poslovi socijalnog rada, radne terapije, računovodstveni i administrativni poslovi, obavljaju se pod neposrednim rukovođenjem ravnatelja/ice Doma, a razvrstavaju se na slijedeće stručne cjeline:

- Stručna cjelina socijalnog rada i radne terapije

- Stručna cjelina računovodstvenih i administrativnih poslova

2. Odjel zdravstvene, pojačane njege korisnika i pomoći u kući

3. Odjel prehrane i pomoćno tehničkih poslova

1. **KAPACITET I BROJ SMJEŠTENIH KORISNIKA**

Kapacitet Doma, broj korisnika i broj zahtjeva na dan 31.12.2022. godine ilustrira slijedeća tabela:

|  |  |  |  |  |
| --- | --- | --- | --- | --- |
| SMJEŠTAJ | KAPACITET  (utvrđen broj mjesta) | BROJ KORISNIKA | BROJ ZAHTJEVA ZA SMJEŠTAJ | |
| ukupno | trenutno zainteresiranih |
| Stambeni dio | 118 | 117 | 1707 | 78 |
| Jedinica za pojačanu njegu | 122 | 121 | 410 | 42 |
| UKUPNO | 240 | 238 | 2117 | 120 |

Iz tablice je vidljivo da je izgrađeni kapacitet Doma 240 ležaja od kojih je 118 ležajeva u stambenom dijelu, a u jedinici za pojačanu njegu 122 ležaja.

Stvarni kapacitet Doma je 240 osoba.

Na dan 31.12.2022. godine kapacitet Doma bio je upražnjen za dva mjesta. Bilo je smješteno 238 korisnika, od kojih 117 u stambenom dijelu i 121 korisnik u jedinici pojačane njege. Na čekanju za smještaj bilo je 2117 zahtjeva, a trenutačno je 120 osoba zainteresirano za dolazak u Dom odmah, jer je skrb o tim osobama prijeko potrebna, dok je osoba stvarno zainteresiranih za smještaj mnogo više.

1. **STRUKTURA KORISNIKA PREMA DOBI, SPOLU I POKRETNOSTI NA DAN 31.12.2022. GODINE**

Strukturu iz naslova ilustrira slijedeća tablica:

|  |  |  |
| --- | --- | --- |
| KORISNICI DUGOTRAJNOG SMJEŠTAJA PREMA STUPNJU USLUGE | UKUPNO | 238 |
| 1. STUPANJ | 115 |
| 1. STUPANJ | 84 |
| 1. STUPANJ | 37 |
| 1. STUPANJ | 2 |

|  |  |  |
| --- | --- | --- |
| KORISNICI DUGOTRAJNOG SMJEŠTAJA PREMA DOBNIM SKUPINAMA I SPOLU | UKUPNO | 238 |
| mlađi od 65 godina | žene 2 |
| muškarci 9 |
| 65-74 godine | žene 24 |
| muškarci 18 |
| 75-84 godine | žene 78 |
| muškarci 26 |
| 85 i više godina | žene 64 |
| muškarci 17 |

Iz tablice je vidljivo da je najveći broj smještenih korisnika u dobi od 75 do 84 godine, 43,70% ukupnog broja korisnika, i to 78 žene i 26 muškaraca. Nadalje, prema spolu 168 korisnika ili 70,59% su osobe ženskog spola, a 70 ili 29,41% su osobe muškog spola. Od ukupnog broja korisnika, 115 osoba ili 48,32%, su pokretne osobe, 84 korisnika ili 35,29% su teže pokretne osobe, 37 korisnika ili 15,55% su nepokretne osobe, a 2 korisnika ili 0,84% su dementne osobe.

1. **STRUKTURA KORISNIKA PREMA GLAVNOM RAZLOGU DOLASKA KOD PRUŽATELJA USLUGE**

|  |  |
| --- | --- |
| Bolest i nemoć | 184 |
| Invalidnost | 8 |
| Poremećeni odnosi u obitelji | 2 |
| Osamljenost | 29 |
| Neprimjereni uvjeti stanovanja | 8 |
| Drugo | 7 |
| **UKUPNO** | **238** |

1. **CIJENA SMJEŠTAJA I STRUKTURA KORISNIKA PREMA IZVORIMA PRIHODA NA DAN 31. 12. 2022. GODINE**

Ovisno o vrsti sobe i zdravstvenom stanju korisnika cijena mjesečnog smještaja iznosi kako slijedi:

**CIJENA SMJEŠTAJA**

|  |  |  |
| --- | --- | --- |
| **VRSTA SOBE** | **STAMBENI DIO** | **JEDINICA POJAČANE NJEGE** |
| Jednokrevetna | 369,37€ (2.783,00 kn) | – |
| Jednokrevetna-balkon | 388,35€ (2.926,00 kn) | – |
| Dvokrevetna-balkon | 354,77€ (2.673,00 kn)  /po osobi | – |
| Dvokrevetna – balkon + kupaonica | 363,53€ (2.739,00 kn)  /po osobi | – |
| Stacionar | – | 427,77€ (3.223,00 kn)  /po osobi |
| Novi stacionar | – | 500,76€ (3.773,00 kn)  /po osobi |
| Apartman jednokrevetni | 486,16€ (3.663,00 kn) | – |
| Apartman dvokrevetni | 446,74€ (3.366,00 kn)  / po osobi | – |

**CIJENE DODATNE USLUGE**

|  |  |
| --- | --- |
| **VRSTA USLUGE** | **CIJENA** |
| Dodatak za dijetalnu prehranu | 37,03 €/mj / (279,00 kn/mj) |
| Dodatak za serviranje hrane u sobi | 0,66 €/obrok / (5,00 kn/obrok) |
| Dodatak za njegu funkcionalno ovisnog korisnika | 75,92 €/mj / (572,00 kn/mj) |
| Ručak za korisnika bez smještaja | 3,05 € / 23,00 kn (po obroku) |
| Dovoz hrane (po obroku) | 0,93 €/obrok / (7,00 kn/obrok) |
| Sat pomoći njege u kući | 5,31 €/sat / (40,00 kn/sat) |

U Odjelu zdravstvene i pojačane njege korisnika, gdje je korisniku neophodna njega medicinskih sestara i njegovateljica tijekom 24 sata, najskuplji je smještaj u Domu i cijena smještaja iznosi 500,76 € (3.773,00 kn). Za pokretne korisnike cijena smještaja je od 354,77 € (2.673,00 kn) do 486,16 € (3.663,00 kn) ovisno o vrsti smještaja.

U 2022. godini cijena usluge smještaja se povećavala 2 puta, od 01.01.2022. godine za 10% te od 01.07.2022. godine za dodatnih 10%. Od dodatnih usluga Doma u 2022. godini povećala se cijena ručka za korisnika bez smještaja sa 18,00 kn na 23,00 kn te sat pomoći njege u kući sa 35,00 kn na 40,00 kn.

U svezi cijena potrebno je naglasiti da sadašnje cijene nisu ekonomske, te ostvareni prihod od smještaja podmiruje samo materijalne troškove i dio plaća. Ostala sredstva potrebna za financiranje Doma podmiruju se iz županije iz sredstava Vlade Republike Hrvatske za decentralizirano financiranje domova za starije i nemoćne osobe.

**IZVORI PLAĆANJA CIJENA USLUGA SMJEŠTAJA VIDLJIVI SU IZ SLIJEDEĆE TABLICE NA DAN 31.12.2022. GODINE**

|  |  |  |  |
| --- | --- | --- | --- |
| Redni br. | IZVORI | BROJ KORISNIKA | % |
| 1. | Sami plaćaju u cijelosti-ugovor | 129 | 54,20 |
| 2. | Djelom.sami+državni proračun rješenjem CZSS | 17 | 7,15 |
| 3. | Plaća državni proračun rješenjem CZSS | 10 | 4,20 |
| 4. | Plaćaju sami rješenjem CZSS | 2 | 0,84 |
| 5. | Plaćaju drugi + državni proračun rješenjem CZSS | 2 | 0,84 |
| 6. | Plaćaju sami + drugi-ugovor | 73 | 30,67 |
| 7. | Plaćaju drugi-ugovor | 5 | 2,10 |
|  | **UKUPNO** | **238** | **100,00** |

**6. BROJ KORISNIKA KOJIMA JE PRESTAO SMJEŠTAJ PREMA RAZLOGU**

**PRESTANKA SMJEŠTAJA**

|  |  |
| --- | --- |
| RAZLOG PRESTANKA SMJEŠTAJA | UKUPNO |
| Odlazak iz Doma | 6 |
| Umro | 43 |
| **Ukupno** | **49** |

Tijekom 2022. godine smještaj je prestao za 49 osoba, što je vidljivo iz gornje tablice.

**7. BROJ I KVALIFIKACIJSKA STRUKTURA RADNIKA NA DAN 31.12.2022. G.**

|  |  |  |  |
| --- | --- | --- | --- |
| NAZIV RADNOG MJESTA | SPREMA | BROJ RADNIKA NA NEODREĐENO | BROJ RADNIKA NA ODREĐENO |
| Ravnatelj | VSS | 0 | 1 |
| Socijalni radnik | VSS | 2 | 0 |
| Stručni suradnik terapeut | VSS | 1 | 0 |
| Glavna medicinska sestra, voditeljica odjela | VŠS | 1 | 0 |
| Viša medicinska sestra | VŠS | 0 | 1 |
| Medicinska sestra | SSS | 14 | 1 |
| Fizioterapeut | SSS | 1 | 1 |
| Njegovateljica | PKV | 16 | 6 |
| Voditelj računovodstvenih poslova | VŠS | 1 | 0 |
| Rač. referent – likvidator blagajne | SSS | 1 | 0 |
| Rač. referent - materijalni knjigovođa | SSS | 1 | 0 |
| Rač. referent - financijski knjigovođa | SSS | 1 | 0 |
| Pravnik | VSS | 0 | 1 |
| Ekonom - skladištar | SSS | 1 | 0 |
| Pralja - glačara | NKV | 2 | 2 |
| Kuharica | SSS | 3 | 1 |
| Pomoćna radnica u kuhinji | NKV | 4 | 5 |
| Čistačica | NKV | 5 | 6 |
| Kućni majstor - domar | SSS | 0 | 2 |
| **U K U P N O** | | **54** | **27** |

U ustanovi je na određeno vrijeme zaposleno 26 radnika zbog bolovanja, rodiljnog i roditeljskog dopusta te povećanog opsega posla. Stručnjak zaštite na radu zaposlen na određeno vrijeme (dopunski rad 2 sata tjedno).

**STRUČNA CJELINA SOCIJALNOG RADA**

**I RADNE TERAPIJE**

Da bi Dom bio organiziran po mjeri korisnika koji u njemu žive, potrebno je život u Domu organizirati na način da se svakom korisniku osigura individualnost, socijalizacija u novoj sredini, otvorenost prema vanjskom svijetu i aktivnosti primjerene njihovoj dobi i interesima.

Život u zajednici na malom prostoru donosi svoje specifične probleme, a o rješavanju istih ovisi kvaliteta života u Domu.

Program socijalnog rada provodi socijalni radnik i stručni suradnik terapeut Doma. Socijalni radnik sudjeluje u radu Stručnog vijeća, saziva i informira Komisiju za prijem i otpust korisnika, te vrši prijem novih korisnika nakon obavljenih zdravstvenih pregleda. Upoznaje korisnike s organizacijom rada Doma, načinom života u Domu, o ugovornim obvezama, kućnom redu. Socijalni radnik u Domu kontaktira s rodbinom korisnika, zdravstvenim i drugim ustanovama.

U suradnji s Centrom za socijalnu skrb socijalni radnik skrbi u vezi smještaja korisnika, brine se za ostvarivanje određenih prava korisnika i u tu svrhu prikuplja potrebnu dokumentaciju. U radu s korisnicima brine o međusobnoj suradnji i rješava konflikte između korisnika. Vodi evidenciju o stanju korisnika, prijemu i odlasku korisnika, te usko surađuje s glavnom sestrom.

Sukladno zakonskim propisima, Dom je potpisao ugovor s Ministarstvom pravosuđa i uprave prema kojemu punoljetne osuđene osobe mogu umjesto zatvorske kazne izvršiti rad za opće dobro na slobodi u našoj ustanovi.

Radno - okupacijske aktivnosti naših korisnika provode se kroz razne grupe primjerene trećoj životnoj dobi. Radi se o organiziranom provođenju slobodnog vremena korisnika sudjelovanjem u različitim domskim aktivnostima koje osmišljavaju, organiziraju i provode socijalni radnici, odnosno stručni suradnik terapeut Doma, uz uključivanje volontera i drugih suradnika. Sudjelovanje u ovim aktivnostima nije uvjet nego mogućnost i svaki korisnik o tome samostalno odlučuje. Cilj radno- okupacijske terapije je povećati samostalnost osobe u provođenju aktivnosti svakodnevnog života, integrirati je u okruženje, smanjiti ovisnost osoba starije životne dobi od tuđe pomoći razvijajući postojeće mogućnosti, učeći i savladavajući nove sposobnosti sa krajnjim ciljem unaprjeđenja njihove kvalitete života. Program radno-okupacijskih, kulturno-zabavnih i sportsko-rekreativnih aktivnosti provodi se prilikom smještaja, a temeljem procjene, analize, razvijanja, obnavljanja i/ili održavanja vještina korisnika. Dakle, korisnici Doma imaju mogućnost odabira aktivnosti po vlastitom izboru. Pomaže im se da pronađu svoju novu ulogu u novoj sredini na organizirani način uz stručnu pomoć. Svakog se korisnika nastoji animirati i učiniti aktivnim, a što je opet ovisno o psihofizičkim sposobnostima. Sve naše aktivnosti predstavljaju sadržaj organiziranog slobodnog vremena. Djeluje nekoliko grupa: cvjećari, grupa za kreativne radove, grupa za ručni rad, slastika – izrada dijabetičkih kolača, grupa za društvene igre, izlazak u šetnju s nepokretnim korisnicima te pjevački zbor uz pratnju harmonikaša. Jutarnja tjelovježba provodi se tri puta tjedno pod nadzorom fizioterapeuta. Stručni suradnik terapeut vodi individualne razgovore s korisnicima, pokušava ih uvesti u aktivnosti primjerene njihovom zdravstvenom stanju te organizira grupne sastanke korisnika. Također, vodi knjižnicu Doma, te organizira društvene igre korisnika, obilježavanje državnih praznika, proslave uz prigodne programe (doček Nove godine, Valentinovo, Ples pod maskama, obilježavanje rođendana korisnika i dr.). Također nabavlja potrebni materijal za okupacijske aktivnosti, organizira izlete korisnika, posjete muzeju, izložbama i posjete drugim ustanovama. U cilju zadovoljavanja socijalnih potreba korisnika surađuje na razini lokalne zajednice s odgojno-obrazovnim institucijama (vrtići, škole, KUD-ovi, humanitarne i vjerske organizacije).

Svojim aktivnostima uključili smo se u najaktualnije hrvatske trendove u domeni socijalne skrbi za starije osobe, te djelovali kao stručna, dobro organizirana i motivirana cjelina, koja je svojim radom stvarala kreativno i konstruktivno okruženje, osmišljavala kvalitetne sadržaje, te u značajnoj mjeri doprinosila ukupnom rejtingu Doma.

**STRUČNA CJELINA RAČUNOVODSTVENIH**

**I ADMINISTRATIVNH POSLOVA**

Računovodstveni i administrativni poslova od izuzetne su važnosti za kvalitetno funkcioniranje cjelokupnog sustava. Uz sve dnevne i uobičajene poslove definirane u okviru opisa pojedinih radnih mjesta, njihova je strateška zadaća bila kvalitetno planiranje, realiziranje i kontrola svih financijskih i materijalnih obveza i potreba.

U zakonskom roku predavani su svi obvezni izvještaji nadležnim institucijama.

Radnici na računovodstvenim i administrativnim poslovima omogućili su kvalitetno i racionalno poslovanje Doma u cjelini, što je u konačnici rezultiralo ispunjenjem naše osnovne zadaće – kvalitetnom skrbi za korisnike Doma. Rad se očituje u više nego zadovoljavajućoj naplaćenosti vlastitih potraživanja, pravovremenom i potpunom ispunjavanju svih financijskih obveza, a naročito prema radnicima Doma, korisnicima Doma i svim dobavljačima Doma.

Radnici na spomenutim poslovima aktivno su sudjelovali u nizu edukacija i seminara, što im je omogućilo da idu ukorak s najnovijim spoznajama u ovom području.

**ODJEL ZDRAVSTVENE, POJAČANE NJEGE**

**KORISNIKA I POMOĆI U KUĆI**

Posebnost ovog Odjela je rad koji se odvija neprekidno sve dane tijekom godine, a radno vrijeme provodi se kroz tri smjene (24 sata). Stručni radnici brinu o svim smještenim korisnicima u ustanovi bez obzira na vrstu smještaja, prateći « stanje » korisnika.

Rad Odjela je zahtjevan i izložen različitim oblicima pritisaka. U radu ovog Odjela vrlo brzo se mogu uočiti propusti, te je rad osoblja Odjela izložen prosudbi javnosti. Zbog navedenog su radnici izloženi višoj razini radnog stresa.

Za zdravstveno stanje svih korisnika skrbi liječnica obiteljske medicine koja dolazi dva puta tjedno u ambulantu Doma, a svakodnevno je dostupna na poziv. Dakle, rad ovog Odjela funkcionira stacionarno i ambulantno. Nepokretnim i polupokretnim korisnicima zdravstvena zaštita pružala se putem vizita, a pokretnima u ambulanti.

Tijekom 2022. godine obavljeno je 2415 specijalističkih i kontrolnih pregleda u KBC Osijek. Hitna medicinska pomoć intervenirala je 240 puta tijekom 2022. godine, a bilo je hospitalizirano 91 korisnika.

Podižući pružanje usluga na višu razinu u odnosu na psihofizički status korisnika, kao i prepuštajući potpunu skrb našoj ustanovi, iako su obitelji korisnika dužne sudjelovati oko organizacije zdravstvene skrbi, ustanova se našla u poziciji da sve probleme mora rješavati samostalno. U tom smislu kvaliteta pruženih usluga je iznad kategorije ustanove u kojoj se nalazi razvrstana (III kategorija).

Rad u ovom Odjelu započinje temeljitom njegom nepokretnih korisnika, koja se radi kroz dan više puta kao i hranjenje, kupanje, presvlačenje, podjela lijekova, mjerenje tlaka i drugo. Krv za laboratorijske pretrage vadi se u Domu, najčešće u ambulanti ili sobi korisnika, te se dostavlja u laboratorij na analizu. U našoj ambulanti izvršeno je u protekloj godini 931 vađenja uzoraka krvi. Prvenstveno se vrše analize krvi dijabetičara, za GUK profil. Inzulin prima 10 korisnika. Svake godine se vrši cijepljenje korisnika protiv gripe.

Svim korisnicima osigurana je prema potrebi stomatološka i ginekološka zaštita. Želi se istaći da ustanova kao institucija u pogledu primjene zdravstvene skrbi ima nadasve human pristup osobama u smislu poboljšanja kvalitete preostalog života korisnika.

Korisnici ovog Odjela, koji to mogu, sudionici su dijela društvenog života zajedno sa stanarima iz stambenog dijela. Najčešće su promatrači na priredbama, a sve u okvirima provođenja okupacijskih aktivnosti.

Omogućeno je obavljanje prakse osobama koje se educiraju za zvanje njegovateljice, medicinske sestre i više medicinske sestre. Medicinske sestre sukladno Zakonu o sestrinstvu tijekom godine prisustvuju stručnim predavanjima za koje dobivaju bodove, a što je u svezi s izdanim licencama. Svi radnici ovog Odjela godišnje odlaze na zdravstveni i sistematski pregled.

Fizikalna terapija ordinirana je za 39 korisnika, od čega je izvršeno 227 tretmana unutar kojih je odrađeno 681 terapijska procedura.

U okviru Odjela zdravstvene, pojačane njege korisnika, i pomoći u kući, djeluje služba pomoći i njege u kući.

Struktura korisnika pomoći i njege u kući, te pruženih usluga, vidljiva je iz sljedeće tablice.

BROJ KORISNIKA POMOĆI I NJEGE U KUĆI TIJEKOM 2022. GODINE

|  |  |  |  |  |
| --- | --- | --- | --- | --- |
| DOB | OBLIK USLUGE | | | |
| Organiziranje prehrane | Obavljanje kućanskih poslova | Održavanje osobne higijene | Zadovoljavanje drugih svakodnevnih potreba |
| Od 18-21 god. | 0 | 0 | 0 | 0 |
| Od 22-45 god | 1 | 0 | 0 | 0 |
| Od 46-64 god | 2 | 0 | 4 | 0 |
| Od 65-74 god | 3 | 1 | 0 | 1 |
| Od 75-84 god | 10 | 2 | 6 | 0 |
| 85 i više god | 14 | 3 | 12 | 2 |
| **UKUPNO** | **30** | **6** | **22** | **3** |

Napomena: 1 osoba postaje 1 korisnik kad mu se prizna 1 od aktivnosti unutar socijalne usluge pomoć u kući. 1 osoba može teoretski biti korisnik više puta, ovisno o korištenju aktivnosti unutar socijalne usluge pomoć u kući.

Djelatnici pomoći i njege u kući obavljaju posao sukladno potrebama korisnika na terenu. Ove usluge koriste stariji i nemoćni korisnici u svojim kućama, osobe u fazi rehabilitacije, smanjene pokretljivosti, te osobe koje zbog odlaska obitelji na godišnji odmor nemaju potrebnu skrb. Najčešće usluge koje ta služba pruža su pripremanje i dostava hrane, namirnica i lijekova, obavljanje kućanskih poslova, održavanje osobne higijene i higijene prostora. Služba održava kontakt s obitelji, nadležnim zdravstvenim ustanovama, Zavodom za socijalni rad i dr.

Tijekom 2022. godine imali smo 30 osoba koje su koristile usluge pomoći u kući što predstavlja povećanje broja korisnika ove usluge u odnosu na proteklu godinu, zbog popuštanja epidemioloških mjera koje su bile na snazi. U narednom razdoblju planiramo povećanje opsega ove usluge.

U 2022. godini dostavljena su **4 557** obroka i pružane sljedeće aktivnosti:

- obavljanje kućanskih poslova **307,5** sati

- održavanje osobne higijene **598,5**  sati

- zadovoljavanje drugih svakodnevnih potreba **194** sata

Odjel zdravstvene, pojačane njege korisnika i pomoći u kući, u 2022. godini radio je profesionalno i u skladu sa svim pravilima struke.

**ODJEL PREHRANE**

**I POMOĆNO-TEHNIČKIH POSLOVA**

Prehrana u ustanovi specifična je u odnosu na dob naših korisnika. Zbog raznolikosti stanja i bolesti korisnika važno je mijenjati im navike i stilove prehrane i omogućiti pravilnu i uravnoteženu prehranu, koja jamči unos potrebnih elemenata u preporučenim količinama.

Odjel prehrane obuhvaća segment pripreme i serviranja hrane. Ako se zna da je osobama starije životne dobi, uz zdravstvenu zaštitu, upravo kvalitetna prehrana jedna od najvažnijih životnih potreba, onda je važna činjenica da većih primjedbi na račun kvalitete i kvantitete obroka nije bilo. Velika većina naših korisnika ovaj segment ocjenjuje visokim ocjenama i to predstavlja razlog za zadovoljstvo.

Prigodom odabira namirnica pazi se na raznolikost i svježinu, a sve u okviru propisanih normativa.

Dnevno se spravljaju 3 obroka s 2 međuobroka za potrebe bolesnih, kao i napitci tijekom dana i noći za potrebe bolesnih korisnika. Vrši se i dodatna obrada (usitnjavanje i sl.) hrane za bolesnike koji imaju probleme sa žvakanjem i gutanjem.

Osim u blagovaonicama Doma, posluživanje hrane vrši se i u sobama korisnika, ovisno o zdravstvenom stanju i pokretljivosti, kao i o samoj želji korisnika.

Na Odjelu zdravstvene i pojačane njege korisnika, i pomoći i njege u kući podjela hrane je bolesnicima uz postelju uz obvezno hranjene onih koji ne mogu samostalno jesti.

Također su, u manjem opsegu, spravljani obroci za abonente – vanjske korisnike, koji su najčešće dostavljani u domove korisnika putem usluga službe za pomoć u kući, a manji dio abonenata o osobnom trošku vrši dostavu hrane.

Poštovali smo sve preventivne i zakonom propisane odredbe održavanjem uređaja, opreme, inventara, zdravstvenih pregleda zaposlenih i kontrole hrane.

U 2022. godini učenici koji se školuju za zvanje „kuhar“ nisu obavljali praksu u prostorijama Doma zbog visokog rizika od širenja COVID-19 i drugih zaraznih bolesti

Dodatak potvrde rada naše kuhinje stiže od niza naših suradnika i gostiju koji su prilikom različitih aktivnosti i sadržaja u Domu koristili usluge prehrane.

Pomoćno tehnički poslovi obuhvaćaju cijeli niz poslova, odnosno logistika Doma i omogućavanje njegovog dnevnog funkcioniranja.

Na ukupnom prostoru Doma održava se standard higijene sukladan sanitarnim normama koje vrijede u svim ustanovama. Cjelokupan prostor svaki dan se čisti, a određeni su i prioriteti za održavanje higijenskih standarda kako u sobama stanara tako i u zajedničkim prostorijama. Dnevna obveza održavanja higijenskog standarda je 600 m2 po spremačici u stambenom dijelu i 500 m2 po spremačici na Odjelu zdravstvene i pojačane njege korisnika, i pomoći i njege u kući, te 5000 m2 vanjskog prostora.

Domu III. kategorije definiran je minimum i propisana obvezatnost svakodnevnog održavanja higijenskog standarda kojeg se u cijelosti pridržavamo.

Redovito vršimo dezinsekciju, dezinfekciju i deratizaciju od strane ovlaštenih institucija svih prostora Doma kao i okoliša.

Osobno rublje korisnika pere se, glača i dostavlja korisnicima svakog tjedna jedanput, a posteljno rublje, rublje iz stacionara, kuhinje i drugo, pere se i glača kako to propisuju standardi.

Ustanova je pod stalnim nadzorom raznih inspekcija. U 2022. godini imali smo redovne inspekcije Ministarstva rada, mirovinskog sustava, obitelji i socijalne politike, sanitarne inspekcije i inspekciju zaštite na radu.

Na samom objektu svi vitalni kapaciteti funkcioniraju bez bitnih problema jer se prioritetni problemi znaju i u njih se ulaže u smislu različitih sanacija, zamjena ili popravaka.

Uz redovite, zakonom propisana ispitivanja certifikata, redovite godišnje kontrole i obvezni nadzor nad provođenjem zaštite na radu osoblja, kotlovnice, strojeva, uređaja, radnih mjesta, ustanova u cijelosti zadovoljava sve tehničke normative i u svim je tim segmentima tijekom 2022. godine ukupna kvaliteta rada na visokoj razini.

**FINANCIJSKO POSLOVANJE U 2022. GODINI**

Odlukom Vlade Republike Hrvatske o minimalnim financijskim standardima, kriterijima i mjerilima za decentralizirano financiranje domova za starije i nemoćne osobe u 2022. godini (NN 147/21) i Odlukom o minimalnim financijskim standardima, kriterijima i mjerilima za decentralizirano financiranje domova za starije i nemoćne čiji je osnivač Osječko - baranjska županija u 2022. godini («Županijski glasnik» 14/21.), od 16. prosinca 2021. godine, utvrđeni su prihodi i rashodi ustanove, te razlika sredstava koju osigurava Županija.

**UKUPNI RASHODI**

Rashodi za zaposlene……………………………………..8.056.304 kn

Materijalni rashodi ……………………………… 4.414.356 kn

Rashodi za nefinancijsku imovinu………………………… 350.000 kn

Hitna intervencija …………………….…………………… 135.600 kn

**UKUPNO 12.956.260 kn**

**PLAN PRIHODA**

Vlastiti prihodi ....................................................................7.580.000,00 kn

Prihodi od županije..............................................................5.376.260,00 kn

**UKUPNO 12.956.260 kn**

**SVEUKUPNO PLANIRANI PRIHODI............................................ 12.956.260 kn**

**SVEUKUPNO PLANIRANI RASHODI........................................... 12.956.260 kn**

**OSTVARENJE UKUPNI PRIHODI**

**Tekuće pomoći prorač. korisnicima iz pror. koji im nije nadležan…………………..**32.000,00 kn

**UKUPNO ………………………………………………………………...32.000,00 kn**

**Kamata.............................................................................................................. 17,62 kn**

**Vlastiti prihodi........................................................................................8.902.066,83 kn**

**Županija..................................................................................................5.024.198,47 kn**

**Županija – nefinancijska imovina...........................................................349.988,85 kn**

**UKUPNO……………….......................................................................14.276.271,77 kn**

**SVEUKUPNO PRIHODI…………………………………………….14.308.271,77 kn**

**OSTVARENJE UKUPNI RASHODI**

**Rashodi za plaće........................................................................................9.071.828,75 kn**

**Materijalni rashodi...................................................................................5.030.844,05 kn**

**Hitna intervencija........................................................................................ 135.599,99 kn**

**Nefinancijska imovina..................................................................................349.988,85 kn**

**SVEUKUPNO RASHODI...................................................................... 14.588.261,64 kn**

**SVEUKUPNO PRIHODI........................................................................14.308.271,77 kn**

**SVEUKUPNO RASHODI.......................................................................14.588.261,64 kn**

**MANJAK 2022..............................................................................................279.989,87 kn**

**VIŠAK IZ 2021. GODINE – materijalni rashodi……………….………..493.365,17 kn**

**MANJAK IZ 2022. GODINE – za nefinancijsku imovinu………………279.989,87 kn**

**VIŠAK 2022. ……………………………………………………………….213.375,30 kn**

**v.d. ravnatelja**

**Petar Peradić, dipl.iur.**